ai4bharat/Pralekha huggingface dataset:
रक्षा मंत्रालय
कोर्ट ऑफ इंक्वायरी की प्रारंभिक निष्कर्ष रिपोर्ट: 08 दिसंबर, 2021 को हुई हेलीकॉप्टर दुर्घटना के संबंध में
08 दिसंबर, 2021 को हुई एमआई-17 वी5 हेलीकॉप्टर दुर्घटना के संबंध में तीनों सेनाओं की कोर्ट ऑफ इंक्वायरी ने अपनी प्रारंभिक निष्कर्ष रिपोर्ट सौंप दी है। जांच दल ने इस दुर्घटना के सबसे संभावित कारणों का पता लगाने के लिए सभी गवाहों से पूछताछ के अलावा फ्लाइट डेटा रिकॉर्डर तथा कॉकपिट वॉयस रिकॉर्डर का गहन विश्लेषण किया है। कोर्ट ऑफ इंक्वायरी ने दुर्घटना के प्रमुख कारण के रूप में यांत्रिकीय खराबी, आंतरिक गड़बड़ी या किसी लापरवाही की संभावना को खारिज कर दिया है। यह दुर्घटना घाटी में मौसम की स्थिति में हुए अप्रत्याशित बदलाव के कारण हेलीकॉप्टर के बादलों में चले जाने के परिणामस्वरुप हुई थी। उस समय परिस्थितिवश पायलट को दिशा भ्रम हुआ जिसकी वजह से हेलीकॉप्टर उस इलाके में अनियंत्रित हो गया। कोर्ट ऑफ इंक्वायरी ने जांच के बाद अपने निष्कर्षों के आधार पर कुछ सिफारिशें भी की हैं, जिनकी समीक्षा की जा रही है।
वाणिज्य एवं उद्योग मंत्रालय
वाणिज्य मंत्री ने लैब ग्रोन डायमंड्स क्षेत्र को बढ़ावा देने के उद्देश्य से कई व्यापक पहले करने के लिए गुजरात सरकार की सराहना की
श्री पीयूष गोयल ने 5 साल के लिए बिजली शुल्क पर शत प्रतिशत छूट दे कर लैब ग्रोन डायमंड्स क्षेत्र की मदद करने के लिए गुजरात सरकार की सराहना की
गुजरात लैब ग्रोन डायमंड्स उद्योग में अनुसंधान एवं विकास, कौशल उन्नयन और बाजार विकास कार्यक्रमों का समर्थन करेगा
केंद्रीय वाणिज्य एवं उद्योग, उपभोक्ता कार्य, खाद्य एवं सार्वजनिक वितरण और कपड़ा मंत्री श्री पीयूष गोयल ने लैब ग्रोन डायमंड्स  यानी प्रयोगशाला में तैयार हीरा क्षेत्र को बढ़ावा देने के लिए विशेष तौर पर प्रयोगशाला के लिए बिजली दर/ शुल्क में छूट सहित विभिन्न पहलों का नेतृत्व करने के लिए गुजरात सरकार की सराहना की। बिजली अधिनियम के प्रावधानों के तहत राज्य में लैब ग्रोन डायमंड्स उद्योग को 5 साल के लिए बिजली शुल्क पर शत प्रतिशत छूट की पेशकश की गई है। वह आज नई दिल्ली में एलजीडी पर एक बैठक की अध्यक्षता कर रहे थे।
श्री गोयल ने आत्मनिर्भर गुजरात स्कीम्स फॉर असिस्टेंस टु इंडस्ट्रीज 2022 के तहत एलजीडी को एक महत्वपूर्ण क्षेत्र के रूप में मान्यता देने के लिए गुजरात सरकार की सराहना की। गौरतलब है कि गुजरात सरकार 'औद्योगिक मशीनरी एवं उपकरण' और 'विद्युत मशीनरी एवं उपकरण' क्षेत्र को भी महत्वपूर्ण क्षेत्रों में शामिल करने पर विचार कर रही है। इसका लाभ भी एलजीडी रिएक्टर विनिर्माताओं मिल सकता है।
श्री गोयल ने लैब ग्रोन डायमंड्स क्षेत्र को बढ़ावा देने के लिए कई व्यापक पहलों का नेतृत्व करने के लिए गुजरात सरकार की सराहना की। इसके तहत बिजली लागत में रियायत, ब्याज लागत एवं कर में रियायत, आरएंडडी के लिए मदद ताकि एलजीडी के लिए स्वदेशी प्रौद्योगिकी विकसित की जा सके, कौशल विकास और मौजूदा कार्यबल को कौशन उन्नयन के लिए प्रोत्साहन सहित कई पेशकश की गई है।
बिजली दरों को कम करने के उद्देश्य से औद्योगिक इकाइयां एलटी/ एचटी सेवा लाइनों के वितरण लाइसेंस के लिए भुगतान किए गए शुल्क का 35 प्रतिशत यानी 5 लाख रुपये तक का लाभ उठा सकती हैं। एक अन्य प्रोत्साहन के तहत 10 वर्षों तक ईपीएफ में नियोक्ता योगदान का शत प्रतिशत प्रतिपूर्ति शामिल है। इसके तहत मूल वेतन के 12 प्रतिशत तक अथवा 1,800 रुपये प्रति माह में से जो भी कम हो का लाभ दिया गया है।
एमएसएमई, बड़ी और मेगा इकाइयों को ब्याज सब्सिडी और 100 प्रतिशत तक शुद्ध एसजीएसटी प्रतिपूर्ति की पेशकश भी की जा रही है। मेगा इकाइयां 20 वर्षों के लिए पूंजीगत वस्तुओं पर शत प्रतिशत पूंजीगत इनपुट कर की प्रतिपूर्ति का दावा कर सकती हैं। प्रौद्योगिकी हासिल करने के लिए लागत का 65 प्रतिशत तक की सहायता भी प्रदान की जा रही है जो अधिकतम 50 लाख रुपये तक होगी। इसमें विदेशी कंपनी से प्राप्त पेटेंटयुक्त प्रौद्योगिकी भी शामिल है। बाजार के विकास के लिए एमएसएमई को राष्ट्रीय और अंतर्राष्ट्रीय प्रदर्शनियों में भाग लेने के लिए भी सहायता प्रदान की जा रही है। किराये में तीन साल के लिए 65 प्रतिशत तक की सहायता दी जा रही है जो अधिकतम 1 लाख रुपये सालाना होगी। सरकार वित्तीय सहायता के जरिये कौशल विकास और व्यक्तिगत उद्यमों के साथ-साथ औद्योगिक संगठनों के लिए अनुसंधान एवं विकास में मदद कर रही है।
बैठक में रत्न एवं आभूषण निर्यात संवर्धन परिषद  के सदस्य और वाणिज्य एवं उद्योग मंत्रालय के अधिकारी उपस्थित थे।
विद्युत मंत्रालय
विद्युत मंत्रालय ने चक्रवात तौकते के कारण सबसे ज्यादा प्रभावित क्षेत्रों में बिजली की बहाली से जुड़े कार्यों के लिए सक्रिय कदम उठाए
विद्युत मंत्रालय  चक्रवाती तूफान तौकते के चलते पैदा गंभीर हालात से निपटने के उद्देश्य से यथासंभव सहायता उपलब्ध कराने के लिए राज्य बिजली इकाइयों, पीजीसीआईएल, आरईसी, पोसोको के साथ नियमित रूप से समीक्षा बैठक कर रहे हैं।
विद्युत सचिव ने गुजरात और केन्द्र शासित प्रदेश दीव में बिजली की बहाली से जुड़े कार्यों में तेजी लाने के उद्देश्य से कल एक विशेष समीक्षा बैठक की। ये तौकते चक्रवाती तूफान से सबसे ज्यादा प्रभावित क्षेत्र हैं। बैठक में एसीएस एनर्जी गुजरात, पीजीसीआईएल के सीएमडी और आईईईएमए के अध्यक्ष सहित अन्य ने भाग लिया।
पीजीसीआईएल ने बताया कि ईआरएस- इमर्जेंसी रिस्टोरेशन सिस्टम  के साथ 150 से ज्यादा अनुभवी लोगों का एक दल गुजरात पहुंच चुका है और उसने सबसे बुरी तरह प्रभावित दीव को बिजली की आपूर्ति करने वाली 220 केवी की लाइन को बहाल करने का काम शुरू कर दिया है।
पीजीसीआईएल ने ऐसे ठेकेदारों की सूची भी उपलब्ध कराई है, जिनसे 66केवी सिस्टम की बहाली से जुड़े कार्यों के लिए संपर्क किया जा सकता है। आईईईएमए ने भरोसा दिलाया कि वह विद्युत उपकरण विनिर्माताओं और बहाली कार्यों में तेजी लाने के लिए पारेषण लाइनों को फिर से दुरुस्त करने से जुड़े ठेकेदारों के साथ समन्वय कायम करेगा। विभिन्न राज्य सरकारों ने भी बहाली कार्यों के लिए आवश्यक सामग्री और कार्यबल उपलब्ध कराने का भरोसा दिलाया है।
रक्षा मंत्रालय
ओएफबी 1.10 लाख आईएसओ क्लास 3 कवरआल्स बनाएगा
आर्डनेंस फैक्टरी बोर्ड  ने आईएसओ क्लास 3 एक्सपोजर मानदंडों के अनुरूप कवरआल्स की आपूर्ति आरंभ कर दी है। एचएलएल लाईफकेयर लिमिटेड  से 1.10 लाख के आरंभिक आर्डर का निर्माण पूरी गति में है। यह आर्डर 40 दिनों में पूरा हो जाएगा।
फैक्टरी बोर्ड ने विशेष 2 मीटर तंबूओं का निर्माण भी किया है जिसे मेडिकल आपातकाल, स्रकीनिंग, अस्पताल ट्रायज एवं क्वारांटाइन उद्वेश्यों के लिए प्रयोग में लाया जा सकता है। ये वाटरप्रूफ फैब्रिक, माइल्ड स्टील और अल्यूमिनियम अलाय के बने होते हैं। आपूर्ति आरंभ भी हो चुकी है।
हैंड सैनिटाइजरों का निर्माण युद्ध स्तर पर किया जा रहा है और 70,000 लीटर से अधिक की पहले ही विभिन्न एजेन्सियों को आपूर्ति की चुकी है।
ब्लड पेनेट्रेशन टेस्ट के लिए दो परीक्षण सुविधा केंद्रों-एक चेन्नई में एवं दूसरी कानपुर में-की स्थापना की गई है।
10 अस्पतालों में लगभग 280 बेड आइसोलेशन के लिए अलग रख दिए गए हैं। यह स्वास्थ्य एवं परिवार कल्याण मंत्रालय की आवश्यकता के अनुरूप किया गया है। ओएफबी एचएलएल द्वारा दिए गए पायलट ऑर्डर मात्रा के अनुसार फेस मास्क का उत्पादन करने का भी प्रयास किया जा रहा है। 90,000 से अधिक नॉन-मेडिकल मास्कों का निर्माण किया गया है और उन्हें वितरित किया जा चुका है। मेडिकल मास्कों के लिए परीक्षण सुविधाएं भी इस सप्ताह के दौरान आरंभ हो दी जाएंगी।
रक्षा मंत्रालय
राफेल लड़ाकू विमानों ने फ्रांस से भारत के लिए आज भर दी है उड़ान
 राफेल लड़ाकू विमानों ने आज सुबह फ्रांस के मेरिग्नैक स्थित दसॉल्ट एविएशन फैसिलिटी से भारत के लिए उड़ान भर दी है। इन पांच विमानों में तीन सिंगल सीटर विमान और दो ट्विन सीटर विमान शामिल हैं।
इन विमानों का आगमन दो चरणों में करने की योजना बनाई गई है। इन विमानों को वहां से लाने की जिम्मेदारी भारतीय वायुसेना के पायलटों को दी गई है जिन्होंने इन विमानों को उड़ाने का व्यापक प्रशिक्षण लिया है। वहां से आगमन के पहले चरण के दौरान हवा से हवा में ईंधन भरने का काम भी यही पायलट करेंगे। फ्रांसीसी वायु सेना द्वारा उपलब्ध कराए गए विशेष टैंकर की सहायता से यह काम सफलतापूर्वक किया जाएगा।
इन विमानों के 29 जुलाई 2020 को अंबाला स्थित एयर फोर्स स्टेशन पर पहुंचने की संभावना है। हालांकि, इन विमानों के आगमन के दौरान मौसम को भी ध्यान में रखना होगा। नंबर 17 स्क्वाड्रन ‘गोल्डन एरोज’ को राफेल विमानों से लैस इस सैन्य बेस पर तैयार किया जा रहा है।
महिला एवं बाल विकास मंत्रालय
देशभर में राष्ट्रीय बालिका दिवस मनाया गया
राज्यों/केंद्रशासित प्रदेशों ने 5-दिवसीय समारोह के दौरान विभिन्न गतिविधियों/कार्यक्रमों का आयोजन किया; विभिन्न गतिविधियां आयोजित की गईं
महिला एवं बाल विकास मंत्रालय ने 24 जनवरी, 2023 को राष्ट्रीय बालिका दिवस मनाया। लैंगिक असमानता को समाप्त करने के लिए बालिकाओं के अधिकारों के बारे में जागरूकता को बढ़ावा देने और बालिकाओं की शिक्षा, स्वास्थ्य एवं पोषण के महत्व पर बल देने के उद्देश्य से राष्ट्रीय बालिका दिवस मनाया जाता है।
मंत्रालय ने इस वर्ष, राष्ट्रीय बालिका दिवस के उत्सव के हिस्से के रूप में, इस कार्यक्रम को जनभागीदारी बनाने का निर्णय किया। इस दौरान राज्यों/केंद्रशासित प्रदेशों और जिलों से अनुरोध किया गया कि वे 18 से 24 जनवरी, 2023 तक बालिकाओं के महत्व से संबंधित गतिविधियों का आयोजन करें। इस संबंध में सोशल मीडिया प्लेटफॉर्म पर मौजूदा अभियान को बढ़ावा देने के लिए हैशटैग  की शुरूआत की गई थी।
राज्यों/केंद्रशासित प्रदेशों ने राष्ट्रीय बालिका दिवस-एनजीसीडी के 5-दिवसीय समारोह में विभिन्न गतिविधियों/कार्यक्रमों का आयोजन किया है। कॉर्पोरेट सामाजिक दायित्व  पर विशेष ग्राम सभा/महिला सभा, शपथ ग्रहण समारोह/हस्ताक्षर समारोह, घर-घर कार्यक्रम, स्कूलों  के साथ कार्यक्रम- बालिकाओं के महत्व पर, पोस्टर/नारा-लेखन/ड्राइंग/दीवार पेंटिंग प्रतियोगिता जैसी गतिविधियां स्कूलों में सामुदायिक जागरूकता कार्यक्रम, लड़कियों के स्वास्थ्य और पोषण संबंधी मुद्दों पर टॉक शो, वृक्षारोपण अभियान का आयोजन किया गया। शिक्षा, खेल के क्षेत्र में स्थानीय चैम्पियन का सम्मान/अभिनंदन किया गया।
विभिन्न राज्यों/केंद्र शासित प्रदेशों में राष्ट्रीय बालिका दिवस के दौरान आयोजित उत्सवों की एक झलक नीचे दी गई तस्वीरों के माध्यम से देखी जा सकती है:
1. मध्य प्रदेश
रतलाम जिला
हस्ताक्षर अभियान
शपथ ग्रहण समारोह
सिहोर ज़िला -
वृक्षारोपण-एक पौधा बेटी के नाम
मजिस्ट्रेट द्वारा बालिकाओं का सम्मान
2. उत्तर प्रदेश -
बस्ती ज़िला
नुक्कड़ नाटक के माध्यम से बालिकाओं को महत्व देने का संदेश फैलाना
भदोही
हस्ताक्षर अभियान, नाटक और स्थानीय चैंपियन का सम्मान
3. असम
शोणितपुर
बेटी बचाओ, बेटी पढ़ाओ अभियान पर प्रतिज्ञा माननीय सांसद और विधायक, उपायुक्त, शोणितपुर के साथ-साथ एचओडी और डीसी के अधिकार क्षेत्र के सभी विभागों के अधिकारियों द्वारा ली गई थी।
स्कूल में शपथ ग्रहण समारोह का आयोजन
विद्यालय में चित्रकला का प्रदर्शन किया गया
बातशिपुर पंचायत, ढेकियाजुली
गतिविधियों का प्रदर्शन:
1. किशोर अधिकारिता पर विशेष ग्राम सभा
2. घरों और सामुदायिक हॉल, आंगनवाड़ी केंद्रों जैसे प्रमुख स्थानों पर बेटी बचाओ बेटी पढ़ाओ स्टिकर को चिपकाना
4. गुजरात
गांधीनगर जिला
गुजरात के गांधीनगर जिले में नवजात बच्ची के बीच बेबी गर्ल स्वागत किट वितरण
अनाथ बालिकाओं को शिक्षा किट का वितरण
शिक्षा, खेलकूद में उत्कृष्ट प्रदर्शन करने वाली बेटियों को सम्मानित किया गया
पौधरोपण अभियान
अमरेली ज़िला
अमरेली ज़िले में राष्ट्रीय बालिका दिवस के उत्सव के एक भाग के रूप में राष्ट्रीय और राज्य स्तर पर खेल के क्षेत्र में सराहनीय उपलब्धि हासिल करने वाली लड़कियों को सम्मानित किया गया।
महसाणा ज़िला
रंगोली, चित्रकला, मेहंदी प्रतियोगिता
5. ओडिशा
खोरधा जिला
बेटी बचाओ बेटी पढ़ाओ अभियान के बारे में जागरूकता को बढ़ावा देने के लिए 24 जनवरी 23 को हस्ताक्षर अभियान।
सीसीआई में बेटी बचाओ बेटी पढ़ाओ अभियान पर निबंध प्रतियोगिता।
स्कूली बच्चों द्वारा बेटी बचाओ बेटी पढ़ाओ अभियान पर स्लोगन लेखन।
विभिन्न विद्यालयों में रैली निकाली गई।
6. महाराष्ट्र
वर्धा जिला
स्कूल में पोस्टर मेकिंग एक्टिविटी
जन जागृति रैली
जल शक्ति मंत्रालय
जल शक्ति मंत्रालय का पेयजल और स्वच्छता विभाग स्वच्छता को बढ़ावा देने और लंबित कार्यों के निपटान के लिए 2 अक्टूबर से 31 अक्टूबर, 2023 तक विशेष अभियान 3.0 में हिस्सा लेगा
स्वच्छता को संस्थागत करने और सरकारी कार्यालयों में लंबित मामलों को कम करने के उद्देश्य से प्रशासनिक सुधार और लोक शिकायत विभाग  ने 2 अक्टूबर से 31 अक्टूबर, 2023 तक विशेष अभियान 3.0 चलाने के लिए दिशा-निर्देश जारी किए हैं। इसी अनुसार, पेयजल और स्वच्छता विभाग 2 अक्टूबर से 31 अक्टूबर, 2023 तक उपरोक्त अभियान 3.0 में भाग लेने जा रहा है और इस अभियान का प्रारंभिक चरण 15 सितंबर, 2023 से शुरू होगा।
2. पेयजल और स्वच्छता विभाग ने अपने सचिवालय और अपने प्रशासनिक नियंत्रण वाले क्षेत्र कार्यालय में 2 अक्टूबर से 31 अक्टूबर, 2022 की अवधि के दौरान भी लंबित कार्यों के निपटान और स्वच्छता को बढ़ावा देने के लिए विशेष अभियान 2.0 में भाग लिया था। 2 अक्टूबर से 31 अक्टूबर, 2022 तक विशेष अभियान के कार्यान्वयन के दौरान वीआईपी संदर्भों, आईएमसी संदर्भों, राज्य सरकार के मामलों, पीएमओ संबंधी मामलों, सार्वजनिक शिकायत और पीजी अपील जैसी विभिन्न श्रेणियों में लंबित मामलों का कुशलतापूर्वक निपटान किया गया और पहचानी गई फाइलों की समीक्षा की गई। इस विशेष अभियान के नतीजतन 600 वर्ग फीट जगह निर्मित हो गई है। इस अभियान के दौरान प्राप्त हुई उपलब्धियों को डीएआरपीजी द्वारा बनाए गए एससीडीपीएम पोर्टल पर भी अपलोड किया गया। अभियान के प्रचार-प्रसार के लिए सोशल मीडिया का भी उपयोग किया गया।
3. विशेष अभियान 2.0 के अंतर्गत हुए प्रयास इस अभियान के बाद भी नवंबर, 2022 से अगस्त, 2023 तक जारी रहे। नवंबर, 2022 से अगस्त, 2023 के दौरान लंबित मामलों के निपटान से जुड़ी मुख्य उपलब्धियां इस प्रकार हैं:
 वीआईपी संदर्भ - 48
 राज्य सरकार के मामले - 88
 लोक शिकायत - 3428
 लोक शिकायत अपील - 215
4. अब पेयजल और स्वच्छता विभाग 2 अक्टूबर, 2023 से शुरू होने वाले विशेष अभियान 3.0 में सक्रिय रूप से भाग लेने की तैयारी कर रहा है।
विज्ञान एवं प्रौद्योगिकी मंत्रालय
सीएसआईआर को लैक्साई लाइफ साइंसेज के साथ साझेदारी में कोविड-19 रोगियों पर कोल्किसिन दवा का क्लीनिकल ट्रायल करने के लिए विनियामक से मंजूरी मिली
वैज्ञानिक और औद्योगिक अनुसंधान परिषद  एवं लैक्साई लाइफ साइंसेज प्राइवेट लिमिटेड हैदराबाद, को भारतीय औषधि महानियंत्रक द्वारा कोविड-19 रोगियों के उपचार के दौरान नैदानिक परिणामों में सुधार के लिए कोल्किसिन दवाकी सुरक्षा और प्रभावकारिता का आकलन करने के लिए टू-आर्म फेज-2 क्लीनिकल ट्रायल करने के लिए विनियामकीय मंजूरी मिल गयी है। इस महत्वपूर्ण क्लीनिकल ट्रायल में सीएसआईआर-भारतीय रासायनिक प्रौद्योगिकी संस्थान , हैदराबाद और सीएसआईआर-भारतीय एकीकृत चिकित्सा संस्थान , जम्मू भागीदार हैं।
सीएसआईआर के महानिदेशक डॉ. शेखर सी मांडे ने गठिया और संबंधित ज्वलनशील दशाओं के इलाज के लिए इस्तेमाल की जाने वाली इस अनुमोदित दवा के क्लीनिकल ट्रायल के लिए दी गई मंजूरी पर खुशी जाहिर की। सीएसआईआर महानिदेशक के सलाहकार डॉ. राम विश्वकर्मा ने इस बात पर प्रकाश डाला कि स्वास्थ्य सेवा मानक के साथ संयोजन में कोल्किसिन हृदय संबंधी सह-रुग्णता वाले कोविड रोगियों के लिए एक महत्वपूर्ण चिकित्सीय हस्तक्षेप होगा और साथ ही प्रिनफ्लेमेटरी साइटोकिन्स को कम करने में भी मददगार होगा, जिससे रोगियों की दशा में तेजी से सुधार होगा। कई वैश्विक अध्ययनों ने अब इस बात की पुष्टि की है कि कोविड-19 संक्रमण और पोस्ट-कोविड सिंड्रोम के दौरान हृदय संबंधी जटिलताओं से कई लोगों की जान चली जाती हैऔर इसलिए नई दवाओं या नये उद्देश्य वाले दवाओं की तलाश करना आवश्यक है।
डॉ. एस चंद्रशेखर  और डॉ. डीएस रेड्डी  और सीएसआईआर के दो सहयोगी संस्थानों ने कहा कि वे कोल्किसिन से जुड़े इस फेज-2नैदानिकप्रभावकारिता परीक्षण के परिणाम की प्रतीक्षा कर रहे हैं जिससे अस्पताल में भर्ती मरीजों के प्रबंधन में जीवन रक्षक हस्तक्षेप हो सकता है। भारत इस प्रमुख दवा के सबसे बड़े उत्पादकों में से एक है और अगर यह सफल रहा तो इसे मरीजों को सस्ती कीमत पर उपलब्ध कराया जाएगा।
लैक्साई के सीईओ डॉ. राम उपाध्याय ने बताया कि भारत भर में कई साइटों पर मरीजों का नामांकन शुरू हो चुका है और अगले आठ से 10 हफ्तों में ट्रायल पूरा होने की संभावना है। उन्होंने आगे कहा कि इस ट्रायल के परिणामों और नियामकीय मंजूरी के आधार पर यह दवा भारत की बड़ी आबादी को उपलब्ध कराई जा सकती है।
प्रमुख चिकित्सा पत्रिकाओं में हाल में प्रकाशित हुए नैदानिक अध्ययनों के अनुसार कोल्किसिन का दिल की सर्जरी और एट्रियल फाइब्रिलेशन एब्लेशन के बाद रिकरंट पेरीकार्डिटिस, पोस्ट-पेरीकार्डियोटॉमी सिंड्रोम और पेरी-प्रोसिजरल एट्रियल फाइब्रिलेशन की दरों में होने वाली महत्वपूर्ण कमी से संबंध है।
एमजी/एएम/पीके/डीसी
(Visitor Counter : 222
प्रधानमंत्री कार्यालय
प्रधानमंत्री ने नवरोज की बधाई दी
प्रधानमंत्री श्री नरेन्द्र मोदी ने नवरोज के अवसर पर सभी को बधाई दी है।
प्रधानमंत्री ने ट्वीट किया;
“नवरोज़ मुबारक! इस शुभ अवसर पर, मैं सभी की खुशी और अच्छे स्वास्थ्य के लिए प्रार्थना करता हूं। आने वाला वर्ष और अधिक समृद्धि लाए और हमारे समाज में एकजुटता की भावना को आगे बढ़ाए।”
प्रधानमंत्री कार्यालय
प्रधानमंत्री ने स्वतंत्रता दिवस पर देशवासियों को बधाई दी
प्रधानमंत्री श्री नरेन्द्र मोदी ने स्वतंत्रता दिवस के पावन अवसर पर देशवासियों को बधाई दी है।
एक ट्वीट में प्रधानमंत्री ने कहा;
"स्वतंत्रता दिवस पर आप सभी को बधाई।
आप सभी को 75वें स्वतंत्रता दिवस की बहुत-बहुत बधाई। आजादी के अमृत महोत्सव का यह वर्ष देशवासियों में नई ऊर्जा और नवचेतना का संचार करे।
जय हिंद!
प्रधानमंत्री कार्यालय
प्रधानमंत्री ने सीबीएसई के बारहवीं कक्षा के परिणाम घोषित होने के बाद छात्रों को बधाई दी
प्रधानमंत्री ने छात्रों से अपनी अंतरात्मा की आवाज का अनुसरण करने का आग्रह किया
प्रधानमंत्री ने अपने परिणामों से खुश नहीं होने वाले छात्रों को प्रोत्साहित किया
प्रधानमंत्री श्री नरेन्द्र मोदी ने सीबीएसई के बारहवीं कक्षा के परिणाम घोषित होने के बाद छात्रों को बधाई दी है।
ट्वीट की एक श्रृंखला के माध्यम से, प्रधानमंत्री ने कहा:
“मेरे उन सभी युवा मित्रों को बधाई जिन्होंने सीबीएसई की बारहवीं कक्षा की परीक्षा उत्तीर्ण की है। इन युवाओं का धैर्य और समर्पण बेहद प्रशंसनीय है। उन्होंने इन परीक्षाओं की तैयारी ऐसे समय में की जब मानवता एक ऐतिहासिक चुनौती का सामना करना कर रही थी और यह सफलता अर्जित की।”
“असंख्य अवसर हमारे युवा परीक्षा योद्धाओं, जिन्होंने सीबीएसई कक्षा बारहवीं की परीक्षा उत्तीर्ण की है, की प्रतीक्षा कर रहे हैं। मैं उनसे अपनी अंतरात्मा की आवाज का अनुसरण करने और उन विषयों को चुनने का आग्रह करता हूं जिनके प्रति वे उत्साही हैं। उनके भविष्य के प्रयासों के लिए मेरी शुभकामनाएं।"
“कुछ छात्र अपने परिणामों से खुश नहीं हो सकते हैं, लेकिन उन्हें यह पता होना चाहिए कि महज एक परीक्षा कभी भी उनकी पहचान को परिभाषित नहीं करेगी। मुझे यकीन है कि आने वाले समय में उन्हें और सफलता मिलेगी। इस साल के पीपीसी को भी साझा कर रहा हूं जिसमें हमने परीक्षा से संबंधित पहलुओं पर चर्चा की थी।”
रक्षा मंत्रालय
एयरफोर्स स्टेशन चांदीनगर में मल्टी एडवेंचर कैंप का आयोजन
09-18 अक्टूबर 2022 तक वायु सेना स्टेशन चांदीनगर में 12-18 वर्ष आयु वर्ग के वायु सेना कर्मियों के बच्चों के लिए एक 'मल्टी एडवेंचर कैम्प' आयोजित किया गया। अपनी तरह का पहला शिविर पश्चिमी वायुसेना कमान के तहत वायु सेना पत्नी कल्याण संघ  के तत्वावधान में आयोजित किया गया और वायु सेना पत्नी कल्याण संघ , वायु सेना स्टेशन चांदीनगर द्वारा संचालित किया गया। वायु सेना पत्नी कल्याण संघ  की अध्यक्ष श्रीमती विजिता शर्मा ने शिविर का उद्घाटन किया।
मल्टी एडवेंचर कैंप लड़के और लड़कियों की श्रेणी में अलग-अलग आयोजित किया गया और प्रत्येक श्रेणी में कुल 30 प्रतिभागियों ने भाग लिया । लड़कों के लिए शिविर 09 अक्टूबर 2022 से शुरू हुआ और 13 अक्टूबर 2022 को समाप्त हुआ; जबकि लड़कियों के लिए यह 14 अक्टूबर 2022 को शुरू हुआ और 18 अक्टूबर 2022 को समाप्त हुआ।
इस शिविर ने जीवन के सैन्य तरीके के बारे में मूल्यवान सबक प्रदान किए और आने वाले वर्षों में जीवन की चुनौतियों का सामना करने के लिए बच्चों को तैयार करने में मदद की। प्रशिक्षित प्रशिक्षकों की देखरेख में अनेक अनूठी साहसिक गतिविधियाँ आयोजित की गईं। युवा कमांडोज़ को जंगल-सरवाइवल समेत अनेक चुनौतीपूर्ण परिस्थितियों से गुजरना पड़ा। उन्हें विभिन्न गतिविधियों के माध्यम से आत्मनिर्भरता, ईमानदारी, अनुशासन, नेतृत्व और टीम वर्क सिखाया गया। पूरे शिविर के दौरान सुरक्षा और अच्छी देखरेख सुनिश्चित की गई थी। श्रीमती रेखा प्रभाकरन, अध्यक्ष, वायु सेना पत्नी कल्याण संघ  और एयर मार्शल एस प्रभाकरण एवीएसएम वीएम, एयर ऑफिसर कमांडिंग-इन-चीफ, पश्चिमी वायु कमान मुख्यालय  ने 17 अक्टूबर 2022 को शिविर का दौरा किया और युवाओं कमांडोज़ को ट्राफियां और पुरस्कार प्रदान किए।
इस शिविर के आदर्श वाक्य में वांछित शैक्षिक योग्यता पूरी करने के बाद युवा प्रतिभागियों को भारतीय वायु सेना में शामिल होने के लिए प्रेरित करना भी शामिल था। शिविर के दौरान की गई गतिविधियों ने उन्हें साहस का निर्माण करने में मदद की और उन्हें कठिनाइयों से अवगत कराया, जिससे किशोरों को जीवन की चुनौतियों का सामना करने में मदद मिलेगी। इसने "कुछ भी असंभव नहीं है" सिखाकर उनका आत्मविश्वास भी बढ़ाया।
प्रधानमंत्री कार्यालय
प्रधानमंत्री ने समाज में नशीले पदार्थों के खतरे को समाप्त करने के प्रयासों की सराहना की
प्रधानमंत्री श्री नरेन्द्र मोदी ने समाज में नशीले पदार्थों के खतरे को समाप्त करने के प्रयासों की सराहना की है।
केन्द्रीय गृह मंत्री श्री अमित शाह के एक ट्वीट के जवाब में, प्रधानमंत्री ने कहा;
“समाज में नशीले पदार्थों के खतरे को समाप्त करने के प्रयासों में समन्वय और तत्परता लाने की अच्छी पहल।”
संस्कृति मंत्रालय
ताज व्यू गार्डन की आज आधारशिला रखी गई
 डॉ. महेश शर्मा ने आज आगरा में ताज महल और आगरा किले के बीच ताज कॉरिडोर क्षेत्र में ताज व्यू गार्डन की आधारशिला रखी. इस मौके पर आगरा से लोकसभा सांसद और राष्ट्रीय अनुसूचित जाति आयोग के अध्यक्ष प्रोफेसर  रामशंकर कठेरिया, आगरा नगर निगम के महापौर श्री नवीन जैन और भारतीय पुरातत्व सर्वेक्षण के वरिष्ठ अधिकारी मौजूद थे.
ताज व्यू गार्डन को भारतीय पुरातत्व सर्वेक्षण संस्थान और भारत सरकार का संस्कृति मंत्रालय मिलकर मुगलकालीन चारबाग गार्डन की तर्ज पर विकसित कर रहा है. ताज महल के आसपास तेजी से पौधारोपण कर हरियाली को बढ़ाना इसका मुख्य लक्ष्य है. इससे ताज महल के आसपास प्रदूषण को घटाने में तो मदद मिलेगी ही साथ ही पर्यटकों को यहां बेहतरीन नजारा भी देखने को मिलेगा.
मंत्री डॉ. महेश शर्मा ने ताज महल के पूर्वी गेट पर नव-निर्मित पर्यटक सेवा केंद्र के पास स्थायी फोटो प्रदर्शनी का भी उद्घाटन किया. इस प्रदर्शनी का थीम ‘प्राचीन काल से ताजमहल’ रखा गया था. ये फोटो प्रदर्शनी सिर्फ पर्यटकों के लिए आकर्षण का केंद्र ही नहीं होगी बल्कि इससे अनुसंधान में रुचि रखने वाले लोगों और छात्रों को भी मदद मिलेगी. फोटो प्रदर्शनी में दिखाए गई तस्वीरों में से सबसे पुरानी तस्वीर 1862 की है जबकि सबसे हाल की तस्वीर 2018 की है. इस फोटो प्रदर्शनी का मुख्य उद्देश्य है लोगों को हमारी बेहद मजबूत विरासत की एक झलक देना और युवा पीढ़ी को इसे संरक्षित रखने के लिए प्रेरित करना.
आर.के.मीणा/अर्चना/पीकेटी
निर्वाचन आयोग
सुशील चंद्रा नए चुनाव आयुक्त बने
श्री सुशील चंद्रा ने आज 15 फरवरी 2019 को नए चुनाव आयुक्त के रूप में पदभार संभाल लिया। वे अब मुख्य चुनाव आयुक्त श्री सुनिल अरोड़ा, और चुनाव आयुक्त श्री अशोक लवासा के साथ भारतीय निर्वाचन आयोग का हिस्सा बन चुके हैं।
15 मई 1957 को जन्मे श्री चंद्रा 1980 बैच के भारतीय राजस्व सेवा के अधिकारी हैं। राजस्व सेवा में रहते हुए श्री चंद्रा उत्तर प्रदेश, राजस्थान, दिल्ली, गुजरात और महाराष्ट्र जैसे राज्यों में काम कर चुके हैं।
रूड़की विश्वविद्यालय से इंजीनियंरिंग में स्नातक और देहरादून के डीएवी कॉलेज से एलएलबी की डिग्री प्राप्त करने वाले श्री चंद्रा को अंतर्राष्ट्रीय कराधान और जांच के क्षेत्र में कई स्थानों पर काम करने का अनुभव है। उन्हें कराधान के क्षेत्र में मुंबई में बतौर निदेशक जांच और गुजरात में बतौर महानिदेशक जांच के तौर पर कार्य करते हुए काफी अनुभव प्राप्त हो चुका है। इसके साथ ही श्री चंद्रा सिंगापुर, आईआईएम बेंगलूर और व्हार्टन में कई प्रशिक्षण कार्यक्रमों में भी हिस्सा ले चुके हैं। चुनाव आयुक्त नियुक्त होने के पहले श्री चंद्रा वित्त मंत्रालय के राजस्व विभाग में केन्द्रीय प्रत्यक्ष कर बोर्ड के अध्यक्ष थे।
आर.के.मीणा/अर्चना/मधुलिका/सुजीत- 390
(Visitor Counter : 635
कॉरपोरेट कार्य मंत्रालय
ज्ञान दर्शन चैनल की टेली लेक्चरिंग सुविधा का उपयोग करने के लिए इग्नू के साथ निवेशक शिक्षा और संरक्षण कोष प्राधिकरण ने समझौता ज्ञापन पर हस्ताक्षर किए
निवेशक शिक्षा और संरक्षण कोष प्राधिकरण  और इंदिरा गांधी राष्ट्रीय मुक्त विश्वविद्यालय  ने आज दूरस्थ शिक्षा मोड के माध्यम से निवेशक जागरूकता के प्रसारण के लिए ज्ञान दर्शन चैनल  की टेली-लेक्चरिंग सुविधा के उपयोग के लिए एक समझौता ज्ञापन  पर हस्ताक्षर किए।
कॉर्पोरेट मामलों के मंत्रालय  के सचिव और आईईपीएफए का पूर्व अध्यक्ष, श्री राजेश वर्मा ने कहा कि इग्नू ने अंतरराष्ट्रीय मान्यता और समक्षता के साथ ओपन एंड डिस्टेंस लर्निंग के लिए राष्ट्रीय संसाधन केंद्र के रूप में खुद के लिए एक जगह बनाई है। यह देखकर खुशी होती है कि इग्नू दीर्घकालिक और शिक्षाप्रद केंद्रित गुणवत्ता शिक्षा और नवीन तकनीकों द्वारा सभी को प्रशिक्षण के लिए सहज पहुंच प्रदान कर रहा है। निवेशक शिक्षा और जागरूकता संदेशों को फैलाने में इग्नू और ज्ञान दर्शन चैनल के साथ इस सहयोग से आईईपीएफए को लाभ मिलना निश्चित है। श्री राजेश वर्मा ने ये बातें दोनों के बीच समझौता ज्ञापन के दौरान कही।
संयुक्त सचिव, एमसीए और सीईओ, आईईपीएफए ने अपनी शुरुआती टिप्पणी में कहा, “यह पहली बार है कि आईईपीएफ प्राधिकरण आईएपी के संचालन के लिए इलेक्ट्रॉनिक और डिजिटल प्लेटफॉर्म का उपयोग करने के लिए एक एसोसिएशन में शामिल हो रहा है। अब तक आईईपीएफए ने सीएसडीसी ई-गॉव, आईपीपीबी, नेहरू युवा केंद्र संगठन आदि जैसे विभिन्न संगठनों के साथ सहयोग करके लगभग 50 हजार आईएपी का संचालन किया है। आईईपीएफए ने डिजिटल प्लेटफॉर्म पर निवेशक जागरूकता और सुरक्षा से संबंधित संदेशों को फैलाने के लिए विभिन्न बैंकों के साथ सहयोग किया है। शुरुआत में 26 टेली लेक्चिरंग कार्यक्रम पर सहमति हुई है।”
इंदिरा गांधी राष्ट्रीय मुक्त विश्वविद्यालय के कुलपति प्रो. नागेश्वर राव ने आईईएफएफए की पहल की सराहना करते हुए कहा कि इग्नू भारत के 30 लाख भारतीय और विदेशों के बच्चों को 21 स्कूलों और और 67 क्षेत्रीय केंद्रों के नेटवर्क के माध्यम से पढ़ाता है, लगभग 2,000 लर्नर सपोर्ट सेंटर और 20 विदेशी संस्थान हैं। विश्वविद्यालय लगभग 250 संकाय सदस्यों और 230 शैक्षणिक कर्मचारियों की बदौलत मुख्यालय और क्षेत्रीय केंद्रों में और उच्च शिक्षण, पेशेवर संगठनों और उद्योग के पारंपरिक संस्थानों से 35,000 से अधिक अकादमिक परामर्शदाताओं की ताकत के साथ लगभग 200 प्रमाण पत्र, डिप्लोमा, डिग्री और डॉक्टरेट कार्यक्रम प्रदान करता है। आईईपीएफए द्वारा प्रस्तावित प्रकृति का एक संघ इसकी एसोसिएशन का पहला हिस्सा है क्योंकि यह इग्नू की रूपरेखा को बढ़ाता है।"